## L’IVIA farà treballs relacionats amb els exàmens tècnics d’identificació varietal de cítrics i fruiters

*** El Ministeri d’Agricultura, Pesca i Alimentació destina 660.000 euros a l’Institut Valencià d’Investigacions Agràries (IVIA) per al desenrotllament d’este projecte**

El Consell ha aprovat el conveni pel qual el Ministeri d’Agricultura, Pesca i Alimentació encomana a l’Institut Valencià d’Investigacions Agràries (IVIA) la realització dels treballs relacionats amb els preceptius exàmens tècnics d’identificació varietal de cítrics i fruiters de diverses espècies, necessaris per al registre de varietats vegetals.

En concret, l’acord es referix a cítrics i a fruiters de les espècies següents: bresquillera (varietats primerenques i extraprimerenques), prunera japonesa, albercoquer, caqui, magraner i nispro.

Els exàmens preceptius objecte de l’encàrrec es realitzaran en els camps i les instal·lacions de l’IVIA. Els treballs inclouran l’elaboració de tots aquells informes que siguen necessaris, durant el període de duració del conveni, amb les dades, els resultats i les conclusions dels assajos i les anàlisis realitzades.

El pressupost d’execució d’estos treballs, que s’estendran fins a 2026, és de 660.620 euros, que es repartixen en tres anualitats.

Fecha: 03/12/2024